KOMISIJOS SPRENDIMAS
2008 m. balandžio 4 d.
dėl azociklotino, ciheksatino ir tidiazurono neįtraukimo į Tarybos direktyvos 91/414/EEB I priedą ir augalų apsaugos produktų, kurių sudėtyje yra šių veikliųjų medžiagų, registracijų panaikinimo
(pranešta dokumentu Nr. C(2008) 1187)
(Tekstas svarbus EEE)
(2008/296/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje nustatyta, kad valstybė narė gali 12 metų nuo pranešimo apie šią direktyvą dienos leisti pateikti į rinką augalų apsaugos produktus, kuriuose yra veikliųjų medžiagų, neįrašytų į šios direktyvos I priedą, ir kurie nuo pranešimo apie šią direktyvą dienos rinkai tiekiami dvejus metus, kol šios medžiagos laipsniškai tiriamos pagal darbų programą.
(2)
Komisijos reglamentuose (EB) Nr. 451/2000 (2) ir (EB) Nr. 1490/2002 (3) nustatytos Direktyvos 91/414/EEB 8 straipsnio 2 dalyje nurodytos išsamios darbų programos antrojo ir trečiojo etapo įgyvendinimo taisyklės.
(3)
Azociklotinas, ciheksatinas ir tidiazuronas - tai trečiojo darbų programos etapo medžiagos.
(4)
Vieninteliai pranešėjai apie azociklotiną, ciheksatiną ir tidiazuroną atitinkamai 2007 m. sausio 25 d., 2007 m. sausio 24 d. ir 2007 m. vasario 7 d. informavo Komisiją, kad nepageidauja toliau dalyvauti su šiomis veikliosiomis medžiagomis susijusioje darbų programoje, todėl daugiau informacijos neteiks. Taigi šios veikliosios medžiagos neturėtų būti įtrauktos į Direktyvos 91/414/EEB I priedą.
(5)
Reikėtų imtis priemonių siekiant užtikrinti, kad galiojančios augalų apsaugos produktų, kuriuose yra azociklotino, ciheksatino ir tidiazurono, registracijos per nustatytą laikotarpį būtų panaikintos, nebūtų atnaujinamos ir kad nebūtų registruojami nauji produktai.
(6)
Prieš pašalinant augalų apsaugos produktus, kurių sudėtyje yra tam tikrų veikliųjų medžiagų, kurioms nustatytas trumpas išankstinio pranešimo apie šias veikliąsias medžiagas laikotarpis, tikslinga numatyti ne ilgesnį kaip dvylikos mėnesių lengvatinį laikotarpį turimoms atsargoms realizuoti, sandėliuoti, teikti į rinką ir sunaudoti, kad turimos atsargos būtų naudojamos ne ilgiau kaip dar vieną auginimo sezoną. Jeigu nustatytas ilgesnis išankstinio pranešimo laikotarpis, minėtas laikotarpis gali būti sutrumpintas iki augimo sezono pabaigos.
(7)
Šiuo sprendimu neapribojama galimybė teikti paraiškas pagal Direktyvos 91/414/EEB 6 straipsnio 2 dalies nuostatas, siekiant įtraukti azociklotiną, ciheksatiną arba tidiazuroną į tos direktyvos I priedą.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Azociklotinas, ciheksatinas ir tidiazuronas neįtraukiami į Direktyvos 91/414/EEB I priedą.
2 straipsnis
Valstybės narės užtikrina, kad:
a)
augalų apsaugos produktų, kurių sudėtyje yra azociklotino, ciheksatino ir tidiazurono, registracijos būtų panaikintos iki 2008 m. spalio 4 d.;
b)
atsižvelgiant į Direktyvos 91/414/EEB 8 straipsnio 2 dalies leidžiančią nukrypti nuostatą, nuo 2008 m. balandžio 5 d. augalų apsaugos produktų, kurių sudėtyje yra azociklotino, ciheksatino ir tidiazurono, registracijos nebūtų išduodamos arba atnaujinamos.
3 straipsnis
Valstybės narės suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kuo trumpesnis ir baigiasi ne vėliau kaip 2009 m. spalio 4 d.
4 straipsnis
Šis sprendimas skirtas valstybėms narėms.
Priimta Briuselyje, 2008 m. balandžio 4 d.